b'\n_START_ARTICLE_\nUbaidula ibn Zijadas\n_START_SECTION_\nBiografija\n_START_PARAGRAPH_\nUbaidula ibn Zijadas buvo Basros ir Chorasano valdytojo Zijado ibn Abu Sufjano s\xc5\xabnus. I\xc5\xa1 tikro ne\xc5\xbeinomas pastarojo t\xc4\x97vas ir Muavija I pripa\xc5\xbeino j\xc4\xaf savo broliu (Abu Sufjano s\xc5\xabnumi), tik\xc4\x97tina, politiniais tikslas. Po t\xc4\x97vo mirties apie 672 m. Ubaidulai buvo perleistas buv\xc4\x99s t\xc4\x97vo Basros valdytojo postas, i\xc5\xa1 kurios taip pat jam priklaus\xc4\x97 Persijos valdymas. Apie 675 m. Irake i\xc5\xa1kaltos Sasanid\xc5\xb3 stiliaus drachmos su jo vardu. Jis s\xc4\x97kmingai kariavo su charid\xc5\xbeit\xc5\xb3 mai\xc5\xa1tininkais. 680 m. mirus Muavijai I kilo pavojus Omejad\xc5\xb3 vald\xc5\xbeiai kalifate. Sukilo Meka, vadovaujama Abdulos ibn Zubairo, o \xc4\xaf Kuf\xc4\x85, kur anks\xc4\x8diau vald\xc4\x97 kalifas Ali, pretendavo pastarojo s\xc5\xabnus ir Mahometo an\xc5\xabkas Huseinas ibn Ali. Pasakojama, kad Jazidas I nem\xc4\x97go Ubaidulos, ta\xc4\x8diau buvo patartas atleistinio vergo, kad vienintelis, kuris dar turi autoritet\xc4\x85 Irake ir jam gali pad\xc4\x97ti, yra lik\xc4\x99s tik Ubaidula. Jazidas I nusiunt\xc4\x97 lai\xc5\xa1k\xc4\x85 Ubaidulai, kuriuo skyr\xc4\x97 j\xc4\xaf mai\xc5\xa1taujan\xc4\x8dios Kufos valdytoju bei persp\xc4\x97jo apie pasiuntin\xc4\xaf Basroje, kur taip pat siekta sukelti Huseino r\xc4\x97m\xc4\x97jus. \xc5\xa0\xc4\xaf pasiuntin\xc4\xaf Ubaidula per\xc4\x97m\xc4\x97, j\xc4\xaf nu\xc5\xbeud\xc4\x97 ir persp\xc4\x97jo Basros gyventojus, kad \xc5\xbeino, kuriems i\xc5\xa1 j\xc5\xb3 lai\xc5\xa1kai buvo adresuoti._NEWLINE_\xc4\xae\xc5\xbeeng\xc4\x99s \xc4\xaf Kuf\xc4\x85 Ubaidula i\xc5\xa1vadavo vietos valdytoj\xc4\x85, kuris buvo u\xc5\xbesibarikadav\xc4\x99s savo r\xc5\xabmuose. Pasakojama, kad Ubaidula buvo ypa\xc4\x8d \xc5\xbeiaurus tironas. Prie\xc5\xa1 j\xc4\xaf ir jo paj\xc4\x97gas kufie\xc4\x8diai bijojo tiesiogiai sukilti ir atsikalbin\xc4\x97jo, kad sukils tik vedami Huseino. Ubaidula i\xc5\xa1vaik\xc4\x97 negausius mai\xc5\xa1tininkus ir nubaud\xc4\x97 mirtimi Huseino pasiuntin\xc4\xaf Muslim\xc4\x85 ibn Akil\xc4\x85. Huseinas ibn Ali tuomet keliavo \xc4\xaf Kuf\xc4\x85 ir jo karavan\xc4\x85, apie 70\xe2\x80\x93250 \xc5\xbemoni\xc5\xb3, sustabd\xc4\x97 Ubaidulos paj\xc4\x97gos prie vietov\xc4\x97s, vadintos Kerbela. Po savait\xc4\x99 trukusi\xc5\xb3 deryb\xc5\xb3 Ubaidula i\xc5\xa1k\xc4\x97l\xc4\x97 s\xc4\x85lyg\xc4\x85 savo vadui Amrui ibn Sadui: Huseinas ibn Ali pasiduoda arba jis parne\xc5\xa1a jo galv\xc4\x85. Huseinui atsisakius pasiduoti 680 m. spalio 10 d. Kerbelos m\xc5\xab\xc5\xa1yje Ubaidulos paj\xc4\x97gos sutriu\xc5\xa1kino ir i\xc5\xa1\xc5\xbeud\xc4\x97 Huseino r\xc4\x97m\xc4\x97jus, pastarojo galv\xc4\x85 Ubaidula nusiunt\xc4\x97 \xc4\xaf Damask\xc4\x85 Jazidui I. Mahometo an\xc5\xabko \xc5\xbe\xc5\xabtis sukr\xc4\x97t\xc4\x97 musulmon\xc5\xb3 visuomen\xc4\x99, Ubaidulos autoritetas smuko. _NEWLINE_683 m. po Jazido I mirties irakie\xc4\x8diai atsisak\xc4\x97 pripa\xc5\xbeinti Muavijos II vald\xc5\xbei\xc4\x85. Ubaidula band\xc4\x97 rinkti priesaikas Irake savo vardu, ta\xc4\x8diau Basroje vald\xc5\xbei\xc4\x85 pa\xc4\x97m\xc4\x97 Mekoje kalifu pasiskelbusio Abdulos ibn al Zubairo \xc5\xa1alininkai, Kufoje jis nesulauk\xc4\x97 pritarian\xc4\x8di\xc5\xb3 ir tur\xc4\x97jo b\xc4\x97gti \xc4\xaf Damask\xc4\x85. B\xc5\xabtent jo atvykimas es\xc4\x85 v\xc4\x97l suvienijo Omejad\xc5\xb3 r\xc4\x97m\xc4\x97jus po Muavijos II mirties. Es\xc4\x85 b\xc5\xabtent jis \xc4\xafkalb\xc4\x97jo Marvan\xc4\x85 ibn Hakam\xc4\x85, kuris jau buvo susiruo\xc5\xa1\xc4\x99s pripa\xc5\xbeinti Ibn al Zubair\xc4\x85 kalifu, pretenduoti \xc4\xaf kalifo vard\xc4\x85 Damaske vietoj jauno Jazido I s\xc5\xabnaus Chalido.. Ubaidulai tarpininkaujant Marvanas I buvo patvirtintas kalifu ir jis taip pat reik\xc5\xa1mingai prisid\xc4\x97jo prie kalbit\xc5\xb3 ir kit\xc5\xb3 Omejad\xc5\xb3 r\xc4\x97m\xc4\x97j\xc5\xb3 pergal\xc4\x97s 684 m. Mard\xc5\xbe Rahito m\xc5\xab\xc5\xa1yje prie\xc5\xa1 kari\xc5\xb3 skai\xc4\x8diumi prana\xc5\xa1esnes Ibn al Zubairo r\xc4\x97m\xc4\x97j\xc5\xb3 Sirijoje, kaisit\xc5\xb3 paj\xc4\x97gas. Po to jis permainingai kariavo D\xc5\xbeaziroje prie\xc5\xa1 kaisitus. Jis buvo paskirtas Mosulo valdytoju. Tuo metu Kufoje vald\xc5\xbei\xc4\x85 pa\xc4\x97m\xc4\x97 Alid\xc5\xb3 \xc5\xa1alininkai. Pirm\xc4\x85 j\xc5\xb3 pakrikus\xc4\xaf \xc5\xbeyg\xc4\xaf sumu\xc5\xa1\xc4\x97 Ubaidulos generolas Huseinas ibn Numeiras, ta\xc4\x8diau Kufoje prad\xc4\x97jus valdyti ar\xc5\xa1iam \xc5\xa0ijos atstovui Muchtarui ibn Abi Obaidui Takafiui pad\xc4\x97tis pasikeit\xc4\x97. Jis pirmutiniu tikslu paskelb\xc4\x97 ker\xc5\xa1t\xc4\x85 u\xc5\xbe Huseino ibn Ali \xc5\xbe\xc5\xabt\xc4\xaf, o pagrindiniu to kaltininku po Jazido I buvo laikomas Ubaidula ibn Zijadas. 686 m. permainingame m\xc5\xab\xc5\xa1yje prie Mosulo Alid\xc5\xb3 \xc5\xa1alininkai sumu\xc5\xa1\xc4\x97 Abdulmaliko sir\xc5\xb3 kariuomen\xc4\x99, Ubaidula ibn Zijadas \xc5\xbeuvo. J\xc4\xaf es\xc4\x85 nukov\xc4\x97 prie\xc5\xa1inink\xc5\xb3 generolas Ibrahimas ibn Malikas. Jo k\xc5\xabnas buvo sudegintas, o galva nusi\xc5\xb3sta Muchtarui \xc4\xaf Kuf\xc4\x85.'